ભાઈની ફિલ્મોમાં ભાઈની એન્ટ્રીનું બહુ માહાત્મ્ય હોય છે. ભાઈ પર ચાલતા કૅસની જેમ અહીં પણ એમની બે એન્ટ્રી છે. પહેલી એન્ટ્રીમાં ભાઈનો માત્ર અડધો ચહેરો જ દેખાય છે. એ વખતે ભાઈ કારમાં બેઠા છે (ડ્રાઇવિંગ સીટ પર તો એમનો ડ્રાઈવર જ હશે, ઓબ્વિયસલી!). જ્યારે બીજી એન્ટ્રી વખતે ભાઈ જ્યાં કાનૂન કે લંબે હાથ ભી ન પહોંચી શકે એવી ઊંચી બિલ્ડિંગની અગાશી પર ઊભા છે. ત્યાંથી એ વિંગસૂટ પહેરીને સુપરમેનની અદાથી ગૂગલ મેપ્સની મદદ વિના પોતાના ગંતવ્યસ્થાને પહોંચી જાય છે. (એ જોઈને ફૅનલોગની આંખોમાંથી હરખનાં આંસુડાં સરી પડે છે ને દસેય આંગળીએથી ટચાકા ફોડતાં ઓવારણાં લઈ લે છે!)